CELEX: 32020R0690
Language: el
Date: 2019-12-17 00:00:00
Title: Εκτελεστικός κανονισμός (ΕΕ) 2020/690 της Επιτροπής, της 17ης Δεκεμβρίου 2019, για τη θέσπιση κανόνων εφαρμογής του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τις καταγεγραμμένες νόσους που υπόκεινται σε ενωσιακά προγράμματα επιτήρησης, τη γεωγραφική εμβέλεια των εν λόγω προγραμμάτων και τις καταγεγραμμένες νόσους για τις οποίες μπορεί να καθοριστεί καθεστώς απαλλαγμένου από νόσο για διαμερίσματα (Κείμενο που παρουσιάζει ενδιαφέρον για τον ΕΟΧ) (Κείμενο που παρουσιάζει ενδιαφέρον για τον ΕΟΧ)

3.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 174/341
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/690 ΤΗΣ ΕΠΙΤΡΟΠΗΣ
         της 17ης Δεκεμβρίου 2019
         για τη θέσπιση κανόνων εφαρμογής του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τις καταγεγραμμένες νόσους που υπόκεινται σε ενωσιακά προγράμματα επιτήρησης, τη γεωγραφική εμβέλεια των εν λόγω προγραμμάτων και τις καταγεγραμμένες νόσους για τις οποίες μπορεί να καθοριστεί καθεστώς απαλλαγμένου από νόσο για διαμερίσματα
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 30 παράγραφος 1 στοιχείο α) και το άρθρο 37 παράγραφος 4 πρώτο εδάφιο στοιχείο β),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2016/429 θεσπίζει κανόνες για την πρόληψη και τον έλεγχο νόσων που μεταδίδονται στα ζώα ή στον άνθρωπο, συμπεριλαμβανομένων κανόνων για την επιτήρηση, την εκρίζωση και τη χορήγηση καθεστώτος απαλλαγμένου από νόσο σε επίπεδο διαμερίσματος.
                  
               
                     (2)
                  
                  
                     Ο κανονισμός (ΕΕ) 2016/429 θεσπίζει εναρμονισμένο κατάλογο με τις μεταδοτικές νόσους των ζώων («καταγεγραμμένες νόσοι») οι οποίες αποτελούν κίνδυνο για την υγεία των ζώων ή τη δημόσια υγεία στην Ένωση, είτε πρόκειται για ολόκληρη την Ένωση είτε για τμήματά της.
                  
               
                     (3)
                  
                  
                     Το άρθρο 28 του κανονισμού (ΕΕ) 2016/429 προβλέπει ενωσιακά προγράμματα επιτήρησης για ορισμένες καταγεγραμμένες νόσους. Το άρθρο 30 του εν λόγω κανονισμού προβλέπει τον καθορισμό, με εκτελεστική πράξη, των καταγεγραμμένων νόσων οι οποίες υπόκεινται σε ενωσιακά προγράμματα επιτήρησης, περιλαμβανομένης της γεωγραφικής εμβέλειας των προγραμμάτων αυτών.
                  
               
                     (4)
                  
                  
                     Με τον κανονισμό (ΕΕ) 2016/429 καταργείται η οδηγία 2005/94/ΕΚ του Συμβουλίου (2) από την 21η Απριλίου 2021. Η οδηγία 2005/94/ΕΚ προβλέπει υποχρεωτικά προγράμματα επιτήρησης για τη γρίπη των πτηνών σε πουλερικά και σε άγρια πτηνά. Τα υποχρεωτικά προγράμματα επιτήρησης για τη γρίπη των πτηνών εξακολουθούν να είναι σημαντικά για την εξασφάλιση υψηλού επιπέδου επιτήρησης σε ολόκληρη την Ένωση, λόγω των επιπτώσεων της γρίπης των πτηνών υψηλής παθογονικότητας στην υγεία των ζώων. Τα προγράμματα αυτά θα πρέπει επίσης να περιλαμβάνουν την επιτήρηση ορισμένων περιοχών με αυξημένο κίνδυνο μετάλλαξης των ιών της γρίπης των πτηνών χαμηλής παθογονικότητας σε ιούς της γρίπης των πτηνών υψηλής παθογονικότητας. Η επιτήρηση της γρίπης των πτηνών συμβάλλει επίσης στις γνώσεις σχετικά με τους ιούς που ενέχουν κίνδυνο ζωονόσου. Ως εκ τούτου, η υποχρέωση αυτή θα πρέπει να αντικατοπτρίζεται στο πλαίσιο του κανονισμού (ΕΕ) 2016/429 μέσω ενωσιακών προγραμμάτων επιτήρησης για τη γρίπη των πτηνών.
                  
               
                     (5)
                  
                  
                     Σύμφωνα με τον εναρμονισμένο κατάλογο μεταδοτικών νόσων των ζώων που περιλαμβάνεται στον κανονισμό (ΕΕ) 2016/429, γίνεται διάκριση μεταξύ της γρίπης των πτηνών υψηλής παθογονικότητας και της λοίμωξης από ιούς της γρίπης των πτηνών χαμηλής παθογονικότητας. Προκειμένου να διασφαλιστεί η συνοχή, η εν λόγω διάκριση θα πρέπει να αντικατοπτρίζεται στο πεδίο εφαρμογής των ενωσιακών προγραμμάτων επιτήρησης.
                  
               
                     (6)
                  
                  
                     Ο κατ’ εξουσιοδότηση κανονισμός (ΕΕ) 2020/689 της Επιτροπής (3) καθορίζει, μεταξύ άλλων, τα κριτήρια για τον καθορισμό των καταγεγραμμένων νόσων που υπόκεινται σε ενωσιακά προγράμματα επιτήρησης και το περιεχόμενο των εν λόγω προγραμμάτων. Η γρίπη των πτηνών υψηλής παθογονικότητας και η λοίμωξη από ιούς της γρίπης των πτηνών χαμηλής παθογονικότητας συμμορφώνονται με τα εν λόγω κριτήρια.
                  
               
                     (7)
                  
                  
                     Το άρθρο 37 του κανονισμού (ΕΕ) 2016/429 παρέχει στα κράτη μέλη τη δυνατότητα να υποβάλλουν αίτηση για την αναγνώριση καθεστώτος απαλλαγμένου από νόσο σε διαμερίσματά τους ως προς ορισμένες καταγεγραμμένες νόσους που αναφέρονται στο άρθρο 9 παράγραφος 1 στοιχεία α) β) και γ) του εν λόγω κανονισμού. Θα πρέπει να ορίζεται, με εκτελεστική πράξη, για ποιες από αυτές τις καταγεγραμμένες νόσους μπορεί να καθοριστεί καθεστώς απαλλαγμένου από νόσο για διαμερίσματα.
                  
               
                     (8)
                  
                  
                     Με τον κανονισμό (ΕΕ) 2016/429 καταργείται η οδηγία 2006/88/ΕΚ του Συμβουλίου (4) από την 21η Απριλίου 2021. Η οδηγία 2006/88/ΕΚ προβλέπει τον καθορισμό απαλλαγμένων από ασθένειες διαμερισμάτων για έναν κατάλογο νόσων των υδρόβιων ζώων, σύμφωνα με τον κώδικα υγείας υδρόβιων οργανισμών που εκδόθηκε από τον Παγκόσμιο Οργανισμό για την Υγεία των Ζώων (OIE). Προκειμένου να διευκολυνθεί η διατήρηση του καθεστώτος απαλλαγμένου από νόσο, οι νόσοι των υδρόβιων ζώων που περιλαμβάνονται στον εν λόγω κατάλογο νόσων θα πρέπει, στο μέτρο του δυνατού, να χρησιμοποιούνται για τους σκοπούς των καταγεγραμμένων νόσων για τις οποίες μπορεί να αναγνωριστεί καθεστώς απαλλαγμένο από νόσο στο πλαίσιο του κανονισμού (ΕΕ) 2016/429.
                  
               
                     (9)
                  
                  
                     Δεδομένου ότι οι διατάξεις του κανονισμού (ΕΕ) 2016/429 που διέπουν τα θέματα τα οποία καλύπτονται από τον παρόντα κανονισμό εφαρμόζονται από την 21η Απριλίου 2021, ο παρών κανονισμός θα πρέπει να εφαρμόζεται από την ίδια ημερομηνία.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Οι καταγεγραμμένες νόσοι που υπόκεινται σε ενωσιακά προγράμματα επιτήρησης σύμφωνα με το άρθρο 28 του κανονισμού (ΕΕ) 2016/429 και η γεωγραφική εμβέλεια των εν λόγω προγραμμάτων παρατίθενται στο παράρτημα I του παρόντος κανονισμού.
         
         
            Άρθρο 2
            Οι καταγεγραμμένες νόσοι για τις οποίες μπορεί να καθοριστεί καθεστώς απαλλαγμένου από νόσο σύμφωνα με το άρθρο 37 του κανονισμού (ΕΕ) 2016/429 παρατίθενται στο παράρτημα II του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            Εφαρμόζεται από την 21η Απριλίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Δεκεμβρίου 2019.
            
               
                  Για την Επιτροπή
               
               
                  H πρόεδρος
               
               Ursula VON DER LEYEN
            
         
         
            (1)  ΕΕ L 84 της 31.3.2016, σ. 1.
         
            (2)  Οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (ΕΕ L 10 της 14.1.2006, σ. 16).
         
            (3)  Κατ’ εξουσιοδότηση κανονισμός (ΕΕ) 2020/689 της Επιτροπής, της 17ης Δεκεμβρίου 2019, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την επιτήρηση, τα προγράμματα εκρίζωσης και το καθεστώς απαλλαγμένου από νόσο για ορισμένες καταγεγραμμένες και αναδυόμενες νόσους (βλ. σελίδα 211 της παρούσας Επίσημης Εφημερίδας).
         
            (4)  Οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (ΕΕ L 328 της 24.11.2006, σ. 14).
      
      
         
            ΠΑΡΑΡΤΗΜΑ I
            
                        
                           
                              ΚΑΤΑΓΕΓΡΑΜΜΕΝΕΣ ΝΟΣΟΙ ΠΟΥ ΥΠΟΚΕΙΝΤΑΙ ΣΕ ΕΝΩΣΙΑΚΑ ΠΡΟΓΡΑΜΜΑΤΑ ΕΠΙΤΗΡΗΣΗΣ
                           
                        
                     
                     
                        
                           
                              ΓΕΩΓΡΑΦΙΚΗ ΕΜΒΕΛΕΙΑ ΤΩΝ ΕΝΩΣΙΑΚΩΝ ΠΡΟΓΡΑΜΜΑΤΩΝ ΕΠΙΤΗΡΗΣΗΣ
                           
                        
                     
                  
                        Γρίπη των πτηνών υψηλής παθογονικότητας
                     
                     
                        Ολόκληρο το έδαφος του κράτους μέλους
                     
                  
                        Λοίμωξη από ιούς της γρίπης των πτηνών χαμηλής παθογονικότητας
                     
                     
                        Ολόκληρο το έδαφος του κράτους μέλους
                     
                  
      
      
         
            ΠΑΡΑΡΤΗΜΑ II
            
                        
                           
                              ΚΑΤΑΓΕΓΡΑΜΜΕΝΕΣ ΝΟΣΟΙ ΓΙΑ ΤΙΣ ΟΠΟΙΕΣ ΜΠΟΡΕΙ ΝΑ ΚΑΘΟΡΙΣΤΕΙ ΚΑΘΕΣΤΩΣ ΑΠΑΛΛΑΓΜΕΝΟΥ ΑΠΟ ΝΟΣΟ ΓΙΑ ΔΙΑΜΕΡΙΣΜΑΤΑ
                           
                        
                     
                  
                        Επιζωοτική νέκρωση του αιματοποιητικού
                     
                  
                        Ιογενής αιμορραγική σηψαιμία
                     
                  
                        Λοιμώδης νέκρωση του αιματοποιητικού
                     
                  
                        Λοίμωξη από ιό της λοιμώδους αναιμίας του σολομού με απαλειμμένη ιδιαίτερα πολυμορφική περιοχή (HPR)
                     
                  
                        Λοίμωξη από Microcytos mackini
                     
                  
                        Λοίμωξη από Perkinsus marinus
                     
                  
                        Λοίμωξη από Bonamia ostreae
                     
                  
                        Λοίμωξη από Bonamia exitiosa
                     
                  
                        Λοίμωξη από Marteilia refringens
                     
                  
                        Λοίμωξη από ιό του συνδρόμου Taura
                     
                  
                        Λοίμωξη από ιό του συνδρόμου της κίτρινης κεφαλής
                     
                  
                        Λοίμωξη από τον ιό του συνδρόμου των λευκών κηλίδων